钦定古今图书集成/明伦汇编/官常典/第694卷 > 冯泾 王銮 王瀚
## 钦定古今图书集成/明伦汇编/官常典/第694卷 > 冯泾 王銮 王瀚

按《明外史何遵传》：“其谏南巡，创死稍后者，礼部员外
郎慈谿冯泾、验封郎中应天王銮、行人昌黎王瀚。泾
字伯清，与瀚皆正德九年进士。泾以孝友称，既卒，家
贫不能还丧。世宗立，吏部以状闻。诏赐米二十斛，有
司厚恤其家。銮字汝和，正德六年进士，试政吏部，为尚书杨一清所知，擢文选主事。朝夕扃户，人罕得见。”
再迁验封郎中，被创逾年卒。瀚亦前卒。世宗立，赠御
史，赐祭。当诸曹联章迭谏，江彬怒甚，阴属典诏狱者
重其杖，以故诸臣多死，哭声彻禁掖。帝亦为感动，竟
罢南巡。诸臣之力也。嘉靖初，主事件瑜上疏曰：“正德
间，给事御史挟势凌人，趋权择便。凡朝廷大阙失，群
臣大奸恶，缄口不言。一时犯颜敢诤，视死如归。或拷
死阙廷，或流窜边塞，皆郎中、员外、主事、评事、行人、照
磨、庶吉士，非有言责者。张英本一武夫，抗言就死，行
道悲伤。今幸圣皇御极，褒恤忠良，诸给事、御史更何
颜复立清明之朝？请加黜罚，以示创惩。”章下吏部，寝
不行。瑜后以争《大礼》杖死，自有传。